悲來行哭石起職方
作者：晁補之
朝代：宋

paragraphs: 悲來乎石君，吾何悲夫，斯人婉兮河之津。
厖眉白面照青春，朱紱斯煌映路塵。
翩翩者驥銀鞍新，東來奇意安所伸，大野既潴唯赤墳。
穀垂穎，麻敷芬，亡逋來復瓦鱗鱗，高堂擊鮮會衆賓。
賓起舞，君欣欣，何人末至居客右，西郭之一儒迂且貧。
迂且貧，自隗始，能招劇辛致樂毅，四方遊士爭來奔。
戶內光儀亦可論，大息拖縉紳。
中息氣氤氳，小息秀眉目，天上青秋雲。
朱旗畫舸長隄曲，去時簫鼓黄塵覆。
無復當年子産歸，至今人作嬰兒哭。
西郭之一儒，無事門生苔，久雨足不行官街。
常時門前車馬客，舊雨自來新不來。
聽我陳，張叔卿，孔巢父，皆隠淪，無人汲引長饑辛。
日午不出開衡門，前侯後相安敢論，憂殺口間縱理紋。
長慟吾邦對遺跡，耿耿一心誰我識。
徐君已死劍不忘，心已許君那復惜。